Mans mag nie huil nie – 'n "stille krisis" - WelstandWelstand
Tuis / Advies / Mans mag nie huil nie – 'n "stille krisis"
Mans mag nie huil nie – 'n "stille krisis"
Almal het al gehoor dat mans nie huil nie maar volgens kenners van geestesgesondheid het die historiese geslagsgebaseerde norm om mans aan te moedig om hul gevoelens te onderdruk en sterk op te tree 'n vernietigende impak op die manlike bevolking.
Alexander Oosthuysen, 'n kliniese sielkundige by Akeso Parktown, wys daarop dat die grootste persentasie mense wat hulp soek vir toestande soos depressie vroue is, terwyl die grootste persentasie van diegene wat behandeling vir alkohol- en dwelmmisbruik ontvang mans is.
Seuns word van jongs af aangesê om nie hul gevoelens te wys nie. "Dit sluit sêgoed soos 'vat dit soos 'n man' in. Mans sal dikwels ook eerder 'n kuier by die kroeg voorstel om oor 'n kwessie te praat."
Volgens Oosthuysen leer sommige ouers hul kinders, en veral seuns, om nie emosie te wys nie. "Dit stuur 'n boodskap dat sekere gevoelens 'n skande is terwyl daar in werklikheid krag daarin is om emosie te kan wys en om direk met moeilike ervarings te werk. Dit is ook belangrik om bedag te wees op wat ons aan jongmense uitbeeld en hoe dit hul siening van hulself in die wêreld kan beïnvloed, " sê hy.
Loyiso Maqubela, 'n kliniese sielkundige by Akeso Milnerton, meen mans ervaar 'n "stille krisis". Volgens die Wêreldgesondheidsorganisasie is mans in Suid-Afrika vier keer meer geneig om hul eie lewe te neem as vroue. "Dit moet daarop dui dat daar baie hoër depressiesyfers onder mans in Suid-Afrika is, en tog sien ons dat daar aansienlik meer vroue is wat hulp soek vir depressie," sê hy.
Die manier waarop mans moontlik uiting aan geestesgesondheidskwessies gee, kan moontlik as wanordelike gedrag gesien word terwyl dit eintlik op iets anders dui. "Woede en frustrasie, oorgaan tot fisieke geweld, alkohol- en dwelmmisbruik en soortgelyke gedrag kan dikwels verband hou met onderdrukte geestesgesondheidskwessies en kan op depressie dui."
Mans word volgens Maqubela met 'n tweesnydende swaard gekonfronteer, waar hulle voel dit is problematies om hulp te soek aangesien dit in stryd is met die samelewing se siening van wat 'n "sterk" of "manlike" man moet wees. "Aan die ander kant kan dit vir 'n man voel asof hy alleen is en nie verstaan word indien hy nie die nodige professionele hulp kry nie."
Maqubela wys ook daarop dat mans en vroue soms groot veranderings in hul lewe ondervind, wat geestesgesondheidsprobleme kan veroorsaak. Dit sluit in 'n huwelik, om 'n ouer te word, te verhuis, van loopbaan te verander, 'n egskeiding, jou werk te verloor, verandering in finansiële status of die verlies van 'n geliefde.
"Hierdie tipes gebeure kan 'n invloed hê op jou beskouing van jouself en kan 'n baie wye verskeidenheid of 'n besonder intense ervaring van emosies veroorsaak. Dit is belangrik dat die betrokke persoon hierdie gevoelens moet kan uitdruk en aanspreek," sê Maqubela.